Afrikaans bly, sê US-raadUniversiteit Stellenbosch. Argieffoto. Die raad het in ŉ verklaring gesê hy bly verbind tot die taalbeleid soos aanvaar op 22 November 2014 en die interpretasie daarvan deur prof. Wim de Villiers, die rektor, in sy inhuldigingsrede. “Stellenbosch is nie ŉ Afrikaanse universiteit nie; Stellenbosch is nie ŉ Engelse universiteit nie; Stellenbosch is nie ŉ isiXhosa universiteit nie; Stellenbosch is ŉ meertalige Suid-Afrikaanse universiteit – een van min in hierdie kategorie, wat bitter nodig is in ŉ land met 11 amptelike tale.” Die raad het onomwonde verklaar dat taal nooit enige hindernis mag wees vir enige student wat voorgraads óf nagraads aan die US wil studeer, en nie óf Afrikaans óf Engels magtig is nie. “Daarom versoek die raad die bestuur om met die oog hierop die nodige meganismes verder uit te bou en deurlopend te monitor. Indien dit sou beteken dat die Engelse akademiese aanbod die gestelde teiken oorskry, sal dit die ondersteuning van die raad geniet.” Die raad het tegelykertyd verklaar dat dit nie ten koste mag wees van die ooreengekome minimum teiken vir die Afrikaanse aanbod nie. “Die raad versoek dat óók die Afrikaanse voorgraadse akademiese aanbod nog verder verhoog sal word. Die raad bevestig hiermee dat die Universiteit se meertalige aanbod as ŉ strategiese bate vir die US beskou word en as ŉ kompeterende voordeel uitgebou moet word.” Die raad het in terme van die administratiewe en kommunikasie-taal aan die US besluit dat taal nooit uitsluitend mag wees vir studente en personeel nie. “Die raad aanvaar dat, soos tans, amptelike dokumente en kommunikasie daarom in Afrikaans sowel as in Engels beskikbaar sal wees. Studente, personeel en die publiek sal steeds aangespreek word in die taal van hul voorkeur, hetsy Afrikaans of Engels en indien moontlik ook isiXhosa.” Die raad het versoek dat daar onderling gereël word rakende die voertaal van vergaderings en byeenkomste aan die US en in universiteitskoshuise ten einde niemand uit te sluit nie. “Die raad beskou die groeiende diversiteit in die studente-demografie aan die US as ŉ groot bate vir sowel die akademiese as persoonlike vorming van die studente wat kies om aan die US te studeer. Die raad sal daarom saam met bestuur kreatief wil bly dink hoe onderlinge begrip en waardering vir almal verbonde aan die US bevorder kan word, en die verrykingspotensiaal van die diversiteit maksimaal ontsluit kan word.”